Is-sentenza tal-Qorti dwar każ li fih hemm involut il-Ministru Ian Borg hija serja u titfa' responsabbilta' politika fuq il-Prim Ministru Robert Abela, sostna l-Partit Nazzjonalista permezz ta' stqarrija. Il-PN qal li ma jistax jibqa sieket quddiem każ li fih il-Ministru Borg instab li l-prova jieħu vantaġġ minn persuna vulnerabbli b'xhieda li l-Qorti qisitha bħala mhux kredibbli u li diffiċli titwemmen. Din il-ġimgħa Newsbook.com.mt rrapporta li x-xhieda tal-Ministru Ian Borg ġiet meqjusa mhux kredibbli minn Qorti li ċaħdet kawża ta' libell li fetaħ Mark Farrugia – li għamilha ta' sensar fix-xiri ta' biċċa art mill-Ministru – kontra The Malta Independent. Il-każ imur lura għal Lulju tal-2015, meta The Malta Independent on Sunday ippublikat storja li qalet li Borg xtara biċċa art f'Santa Katerina, fil-limiti tar-Rabat, minn anzjan bi problemi ta' saħħa mentali bl-għajuna ta' żewġ sensara – Franco Sammut u Mark Farrugia. Il-familja tal-anzjan, skont il-gazzetta, kienet qed tikkunsidra tieħu passi legali kontra Borg, li dak iż-żmien kien segretarju parlamentari. Il-Partit Nazzjonalista qal li din hija konferma oħra ta' kemm dan hu Gvern bi standards etiċi u morali baxxi u li qed jirriflettu ħażin fuq pajjiżna. Dan għaliex għal dan il-Gvern ma teżisti ebda riga ta' onesta' u kredibbilta' u dan l-aġir qed ikompli jwaqqa' isem pajjiżna, sostna l-PN fl-istqarrija. Borg meqjus 'mhux kredibbli' hekk kif Qorti tiċħad libell dwar art li xtara Farrugia, li jiġi n-neputi tal-anzjan, fetaħ kawża ta' libell fejn qal li l-gazzetta attakkat l-integrità, l-unur u r-reputazzjoni tiegħu b'allegazjonijiet u insinwazzjonijiet li ma kinux veritjeri. Il-gazzetta insistiet li dak li rrapurtat hu minnu, u li l-artiklu kien jikkonsisti f'kumment ġust dwar kwistjonijiet fl-interess pubbliku. Il-problemi tas-saħħa mentali tas-sid oriġinali tal-għalqa ġew ikkonfermati kemm mill-familjari tiegħu kif ukoll mill-psikjatra li kienet tieħu ħsiebu. Il-psikjatra qalet li r-raġel seta' jkollu episodji fejn jista' jieħu deċiżjonijiet bla ħsieb, u li kien persuna vulnerabbli li seta' jiġi influenzat faċilment biex jieħu deċiżjonijiet. Farrugia, min-naħa tiegħu, insista li zijuh kapaċi jifhem x'kien qed jagħmel, u Borg, li stqarr li kien ilu jafu 18-il sena, insista li l-anzjan kien daħal f'numru ta' kuntratti oħra matul is-snin mingħajr ma ħadd qatt iddubita mill-kapaċità tiegħu. Il-Partit Nazzjonalista tenna li Malta u Għawdex għandhom bżonn ta' tama ġdida li tista' tingħata biss permezz ta' viżjoni li tixprunana fil-ħidma politika biex flimkien nifdu lil pajjiżna. Hekk biss inkunu nistgħu verament nikbru u nissaħħu flimkien. Ian Borg jiċħad li xtara propjetà bl-irħis mingħand raġel bi problemi mentali .td_uid_3_5fc9e4d5815bf_rand.td-a-rec-img{text-align:left}.td_uid_3_5fc9e4d5815bf_rand.td-a-rec-img img{margin:0 auto 0 0}